Juw ersamen vorsichtygen vnde wolvisen manne<i>n</i> heren borg<i>er</i>meste<i>re</i>n vnde ratma<i>n</i>nen der stadt Reuel, vnszen gudhen fru<i>n</i>den, do<i>e</i>n wy borg<i>er</i>meste<i>re</i>n vnde ratma<i>n</i>nen der stadt Abo noch vruntliker grote derbedynghe witlike, vnde openbar beke<i>n</i>nen vnde betughen jwue, vnde myt desseme vnszeme open vorsegelden breǔe, dat vor vns geko<i>m</i>men is de ersame vrouwe Margar<i>e</i>te Jorgens Meydenborg dochter, Hans van Askens nagelaten wedewe, vnde heft dar sulues vor syck vnde eren arffen oppenbarlicke bekant togestan, dat se van juwer ersamheyt to vullergenoge vnde dancke vpgebort vnde vntfangen heft van sodanne xijᶜ m<i>a</i>rke old<i>e</i> Ryg<i>esche</i> skilling<i>e</i> tuschen em vnde vnses rades mede stolbrode<i>re</i>n here Johan Gryte van weghen selgen her Jacobes Vreyszen, der suluen frouwen Margreten moder vader was, gededinghæt vnde vruntlike wisse aff gespraken is, der sulwen frouwen Margreten ergesc<i>re</i>wen vor sick vnde eren arffen vnde vor alle de der anróren mochten heft vorlathinge vnde qwiit schelt jwer Ersamheyt vnde juwe nakomlinge vnde alle de juwe van sodanne vorberoreden iiɉᶜ m<i>a</i>rk<i>e</i> de desser frouwen Margreten to kompt van den xijᶜ mark<i>e</i> dat hir van des Rik<i>es</i> Rat gededinget is, / vnde och sal Jwdit, Hans van Eyken hwsfrouwe, iiɉᶜ mark<i>e </i>hebben van den xijᶜ mark<i>e</i> dat her Jacob Vreysen medegift was; / de ander vijᶜ m<i>a</i>rk<i>e</i> de sal juncker Willem vnde sin hws frouwen hebben. / Vort mer segghen wy borgermeste<i>re</i>n vnde ratma<i>n</i>nen van Abo jw borg<i>er</i>meste<i>re</i>n vnde ratma<i>n</i>nen ghut vor desse frouwen vnde vor allen eren arffen vor alle nama<i>n</i>inge to ewighen tiden, vor allent dat jw dar van komen mach sunder alle argelist vnde hulp<i>e</i> reden, / nicht iuer dar wp to saken gestelike offte vert<i>z</i>like jn nener leye mate, vnde geuen juw quiit, ledych vnde los. Des to merer tuchnisse vnde orkunde der warheyt hebbe wy vnszer stad secreth beneden an dessen breff gehangen, de gegheuen vnde gescrewen is nader gebort <i>Christi</i> vnser Herr dusent vyffhundert vnde ey<i>n, </i>am<i>m</i>e dage vincula Petri.